**Emil Bîzgă Kvartett – életrajzok**

***Emil Bîzgă trombitás második, saját néven kiadott lemeze, tulajdonképpen a hannoveri Hochschule für Musikon végzett jazz-mesterdipolmájának (2003) az anyaga. Emil saját szavaival, stílusa „egyfajta etno-jazz, vagy kortárs jazzel kevert népzene”. Egy atipikus formációról van szó (trombita, basszusklarinét, zongora és ütőshangszerek), amely 2003-ban egy 10 fellépésből álló németországi turné után elnyerte a Jazz Podium-díjat.* (alterculturo.com)**

**Emil Bîzgă** sokak szemében az egyik legjobb román trombitaművész. A Bukaresti Konzervatóriumban végezte tanulmányait, majd a svédországi Malmőben klasszikus trombita-, a németországi Hannoverben jazztrombita ismereteit mélyítette el, továbbá a New Jersey-i Rutgers Egyetemen is tanult. Az Egyesült Államokban olyan neves zenészekkel dolgozott együtt, mint Hakan Hardenberger és Wynton Marsalis, akik jelentősen hatottak előadói technikájára. Művészi teljesítményét számos nemzetközi versenyen fontos díjakkal ismerték el. Olyan együttesekkel lépett fel, mint a Niedersachsen Jazz Orchestra, a Román Rádió Big Band-je, vagy a Hannoveri Opera zenekara, továbbá olyan művészekkel játszott, mint Vladimir Cosma vagy Tonny Bennett. A 2014-ben készült *Acacia Flower* című lemezét a közönség és a szaksajtó is rendkívül jól fogadta. A kortárs jazz egyik rendhagyó művésze, aki műveiben a klasszikus zene, a jazz és a balkáni folklór elemeit ötvözi.

**Marius Vernescu** 2002-ben elnyerte a Montreux-i Jazz Fesztivál Nagydíját. A Dinu Lipatti Zeneművészeti Gimnáziumban érettségizett, két évig tanult a Bukaresti Nemzeti Zeneművészeti Egyetemen, majd a Hannoveri Jazz Akadémián folytatta tanulmányait. Olyan zenészekkel dolgozott, mint Garbis Dedeian, Tudy Zaharescu, Anca Parghel vagy Emil Soumah. Fellépett a nagyszebeni, brassói, jászvásári, costineşti-i és temesvári jazz fesztiválokon, valamint Görögországban, Olaszországban, Ausztriában és Magyarországon is koncertezett. Több alkalommal fellépett a Funk Jazz Group és az Aqua együttesekkel. A *Jazz for friends* című koncert-lemeze a Softrecordsnál jelent meg, nyolc darab trió-, illetve szólódarabot tartalmaz a Vlaicu Golceával és Tudy Zaharescuval közösen adott bécsi, hamburgi és bukaresti koncertjeikről.

**Cătălin Milea** szakirányú tanulmányait a Bukaresti Nemzeti Zeneművészeti Egyetemen kezdte, majd Hollandiában folytatta a Prins Claus Conservatoriumban és a Hágai Királyi Konzervatóriumban. Mind előadóként, mind zeneszerzőként generációjának egyik legaktívabb és legelismertebb képviselője. Kreativitásának és egyedi hangzású szaxofonjának köszönhetően Cătălin Milea neve számos projekt, koncert és zenei társulás visszatérő eleme. Olyan művészekkel lépett fel, mint Carlo de Rosa, Eric Revis, Tommy Crane, Nasheet Waits, Anthony Pinciotti, Dick Oatts, Sam Newsome, Eugen Gondi, Mircea Tiberian, Cristian Soleanu, Anca Parghel, Johnny Răducanu, George Dumitriu, Luiza Zan és még sokan mások.

**Iulian Nicolau** a Bukaresti Zeneakadémia ütőshangszerek tanszékének hallgatója. Bulgáriában elvégezte Borislav Petrov dobos mesterkurzusát. Jelenleg olyan jazz-muzsikusokkal dolgozik mint Emil Bîzgă, Cătălin Milea, Sorin Zlat, Mihaela Alexa és Răzvan Cojan. Idén, a Nagyszebeni Jazz Fesztiválon a *Viorica Pintilie Quartet* tagjaként elnyerte a zsűri különdíját. A fiatal dobos a Cătălin Milea által vezetett Imagination Orchestrának is tagja.

**Bega Blues Band – életrajzok**

*A Bega Blues Band a legrégebbi jazz-blues együttes Romániában. Az együttes 1983-ban jött létre, amikor Kamocsa „Kamó” Béla és Johnny Bota úgy döntött, hogy közösen lépnek fel a Brassói Jazz Fesztiválon. Az együttes 2015 novemberében jelentette meg a* Brassica Soup *című lemezét, amelyet a közönség és a szaksajtó is lelkesen fogadott. A Bega Blues Band koncertjén ennek a lemeznek darabjai hangzanak el, Johnny Bota és Lucian Nagy szerzeményei.*

**Johnny Bota** tanulmányait a kolozsvári Gheorghe Dima Zeneakadémián, hegedű szakon, 1980-ban diplomázott. Ugyanitt doktorált 2008-ban, muzikológia szakon *A hegedű a kortárs jazz zenében* című disszertációjával. Johnny Bota a legjelentősebb román jazz-muzsikusokkal koncertezett: Johnny Răducanu, Ştefan Berindei, Garbis Dedeian, Mircea Tiberian, Anca Parghel, Eugen Gondi, Liviu Butoi, Toni Kühn, Teodora Enache, Harry Tavitian továbbá a nemzetközi jazz olyan képviselőivel is fellépett mint Paul Weiner, Gyárfás István, Claudia Raths, Terry Seabrock, François Hervé, Claude Barthélemy, Sophia Domanchich, Paul Rogers, Urs Leimgruber, Jiří Stivín, Patrick Scheider, François Moutin, és Edir dos Santos.

**Mircea Bunea** különböző rock együtteseknek volt alapítója vagy tagja (Uranus, Aqua-Vox, Univers), ezzel párhuzamosan pedig olyan jazz vagy blues zenészekkel dolgozott, mint Kamocsa Béla, Mişi Farcas, Liviu Butoi vagy Alexandru Andrieş. 1989 után csatlakozik Kamocsa Béla és Johnny Bota *Bega Blues Band-jéhez*, több hazai és külföldi turnén lépnek fel és két albumot is kiadnak *(Blues de Timişoara, Bega Blues Band Live).*

**Lucian Nagy** a temesvári Tibiscus Egyetem *Richard Oschanitzky* Jazz Tanszékén diplomázott. Bob Franceschini, Dave Liebman, Bennie Maupin, Paul DeCastro, Rick Conditt, Peter Herbolzheimer és Larry Harlow workshopjaira és mesterkurzusaira járt. Olyan zenészekkel lépett fel mintEldad Tarmu, Henry „The Skipper” Franklin, Gabriel Rosati, Brian Torff és Pusztai Csaba.

**Maria Chioran** a Temesvári Nyugati Egyetem klasszikus kantó tanszékén és a Tibiscus Egyetem *Richard Oschanitzky* Jazz Tanszékén diplomázott, majd Karen Gallinger, Charenee Wade és Ellie Wright mesterkurzusaira járt. Olyan jazzmuzsikusokkal dolgozott együtt, mint Eldad Tarmu, Henry „The Skipper” Franklin, Pusztai Csaba, továbbá az ABRA és a Lucian Nagy Szextett tagja.

**Tony Kühn** zongorista és gitáros, aki a hazai és külföldi zenei élet jelentős alakjaival lépett fel. A Temesvári Egyetem Bölcsészkarán germanisztikát tanult. 1980-ban az Eugen Gondi Trió tagjaként részt vett a Nagyszebeni Jazz Fesztiválon, 1980–82 között a *Post Scriptum* jazz-rock együttesnek volt tagja. 1987-ben részt vett a Tescani-i George Enescu Fesztiválon, 1990-ben pedig a Kamocsa Béla Trióval a Debreceni Jazznapokon. 2005–2010 között a temesvári Tibiscus Egyetem Zenei Tanészékének volt lektora, jazz-pop szakon.

**Lică Dolga** 1973-ban diplomázott a Temesvári Művészeti Népfőiskolán, ütőshangszerek szakon, Ion Casapu tanítványaként. 1981–1993 között az Ilie Stepan által vezetett Pro Musica együttes dobosa volt, amellyel több hazai rockfesztiválon fellépett. Ideiglenesen az Iris, a Holograf, a Compact, a Roşu şi Negru együtteseknek is tagja volt. 2000-től napjainkig a Bega Blues Band tagja, amellyel több hazai és külföldi koncerten és turnén fellépett.